**მიეშკო II ლამბერტი** (პოლ. Mieszko II Lambert; 990 — 10 მაისი, 1034 ) — პოლონეთის მეფე (1025 წ.), პიასტების დინასტიის წარმომადგენელი, ბოლესლავ I მამაცის და ემნილდას ლუჟიცის მთავრის დობრომირის ქალიშვილის ვაჟი.

მმართველობის დაწყება და უნგრეთთან კავშირი
-----------------------------------------

მიეშკო II პოლონეთის ტახტზე ავიდა პოლონეთში სოციალურ-პოლიტიკური კრიზისის გაღრმავების პერიოდში, რომელიც გამოწვეული იყო თავისი მამის ექსპანსიური პოლიტიკით. პოლონეთი იყო პოლიტიკურ იზოლაციაში, დაქანცული იყო განუწყვეტელი ომების გამო, ამ დროს ძლიერდებოდა საეკლესიო და სათავადო ოპოზიცია მეფის წინააღმდეგ, გამწვავდა სოციალური კონფლიქტები. მიეშკო II არ იყო ბოლესლავ I-ის უფროსი ვაჟი, მიუხედავად ამისა მისი კორონაცია გაიმართა 1025 წ. გნეზნოში წარიმართა რაიმე გართულების გარეშე, ხოლო მეფის ორი ძმა, ბეზპრიმი დაოტტონ, გაძევებული იქნა ქვეყნიდან და თავშესაფარი იპოვეს კიევის სამთავროში იაროსლავ ბრძენთან კიევში.

მეფემ გადაწყვიტა გაეგრძელებინა მამის მიერ წარმოებული აქტიური საგარეო პოლიტიკა, რითაც გამოიწვია წმინდა რომის იმპერიის იმპერატორ კონრად II უკმაყოფილება. ის ცდილობდა გარეპოლიტიკური ბლოკადიდან თავის დაღწევას, რის გულისათვის მიეშკო II იძულებული იყო 1027 წ. უნგრეთისათვის დაეთმო სლოვაკეთის ტერიტორია, რამაც შესაძლებელი გახადა პოლონეთ-უნგრეთის კავშირის შექმნა წმინდა რომის იმპერიის წინააღმდეგ. ამავე დროს მეფემ სასტიკად ჩაახშო დასავლეთ პომორიეს მთავრის დიტრიხის ამბოხება და დააჩქარა პომერანიისა და კუიავიის გაქრისტიანების პროცესი.

ომი იმპერიასთან და კიევთან
--------------------------

პოზნანის წმ. პეტრე და პავლეს სახელობის საკათედრო ტაძარი, სადაც დასაფლავებულია მიეშკო II და სხვა პოლონეთის მეფეები
გერმანიის გარდაუვალი თავდასხმის თავიდან აცილების მიზნით, 1028 წ. მიეშკო II-მ დაარბია ჩეხეთი და საქსონია. საპასუხოდ შემდეგ წელს სილეზიაში შემოიჭრა იმპერატორი კონრად II. სიტუაცია გართულდა 1031 წ. როცა უნგრეთმა ხელი მოაწერა სამშვიდობო ხელშეკრულებას იმპერატორთან და პოლონეთი ისევ იზოლირებული აღმოჩნდა. ამ დროს პოლონეთის სამეფოს ტერიტორიაზე შემოიჭრა კიევის დიდი მთავრის იაროსლავ ბრძენის ჯარი, რომელიც მხარს უჭერდა ბეზპრიმის პრეტენზიებს პოლონეთის ტახტზე. იმის მცდელობით რომ რუსეთის ჯარის წინააღმდეგ იმპერატორის დახმარებისათვის მიეშკო II-მ უარი განაცხადა ლუჟიციზე და მორავიაზე, რომელიც ბოლესლავ I-ის მიერ იყო შემოერთებული. მიუხედავად ამისა იმპერატორმა დახმარება არ გამოაგზავნა და მეფე იძულებული შეიქმნა ჩეხეთში გაქცეულიყო. ბეზპრიმმა რუსული და გერმანული ჯარების მხარდაჭერით პოლონეთის ტახტი დაიპყრო და იმპერატორის სუზერენიტეტი აღიარა.

რესტავრაცია
-----------

1032 წ. მიეშკო II ჩეხი ჯარების მხარდაჭერით შეძლო ჩამოეგდო ბეზპრიმი ტახტიდან და აღედგინა თავისი ხელისუფლება პოლონეთში. 1033 წ. მერზებურგის იმპერიის მთავრების შეკრებაზე მიეშკო II იძულებული იყო დაედასტურებინა პოლონეთის უარი ლუჟიცეზე და მორავიაზე, ასევე იძულებული იყო უარი ეთქვა მეფის ტიტულზე. 1034 წ. 10 მაისს მიეშკო II მოკლულ იქნა, სავარაუდოდ პოლონელ ფეოდალთა შეთქმულების მიერ. მისმა სიკვდილმა გამოიწვია წარმართთა რეაქციის, ქაოსისა და არეულობის პერიოდი პოლონეთში.

ქორწინება და შვილები
--------------------

* (1013 იანვარი) რიხეზა (რიკსა) (995/96 — 1063), ლოტარინგიის საჰერცოგოს პფალცგრაფის ქალიშვილი ეცცო

რიხეზა (რიკსა) (22.09.1013 — 21.05.1075), ცოლად გაჰყვა უნგრეთის მეფეს ბელა I
კაზიმირ I აღნდგენელი (25.07.1016 — 28.11.1058), პოლონეთის მთავარი (1038—1058)
გერტრუდა (1025 — 1108), ცოლად გაჰყვა კიევის დიდ მთავარს იზიასლავ I იაროსლავის ძეს

რესურსები ინტერნეტში
--------------------

* ვიკისაწყობის ლოგო შეგიძლიათ იხილოთ მედიაფაილები თემაზე **„მიეშკო II ლამბერტი"** ვიკისაწყობში.